Eyríkið Barbados varð lýðveldi á miðnætti að staðartíma þegar það sleit öllu ríkjasambandi við Bretland. Fyrrverandi landstjóri drottningar er orðin forseti hins nýja lýðveldis.
Eyríkið Barbados á Vestur-Atlantshafi, austan í Karíbahafi, hefur formlega slitið öllu ríkjasambandi við Bretland eftir tæplega fjögur hundruð ára tengsl. Það varð lýðveldi á miðnætti að staðartíma.
Umskiptin urðu við hátíðlega athöfn klukkan fjögur í nótt að íslenskum tíma. Karl Bretaprins var viðstaddur athöfnina sem fulltrúi móður sinnar, Elísabetar Englandsdrottningar. Frá þeim tíma var hún ekki lengur þjóðhöfðingi Barbados. Sandra Mason sem verið hafði landstjóri í umboði drottningar varð forseti hins nýja lýðveldis. Við athöfnina var ríkisfáni drottningar dreginn niður og fáni Barbados einn hafður við hún þegar Sandra Mason sór embættiseið.
Spánverjar numu land á Barbados seint á 15. öld. Englendingar náðu henni síðar á sitt vald og fyrstu ensku landnemarnir settust þar að árið 1627. Eyríkið fékk fullt sjálfstæði árið 1966 sem þingbundið konungsríki þar sem Elísabet drottning var þjóðhöfðinginn. Það var hún þar til í nótt. Forsætisráðherra og leiðtogi stjórnarandstöðunnar lögðu fram tillögu um það í síðasta mánuði að Sandra Mason ríkisstjóri yrði fyrsti forseti lýðveldisins og var það samþykkt samhljóða í báðum deildum þingsins. Með athöfninni í nótt er Barbados ekki lengur í breska samveldinu, en getur áfram verið í hópi sjálfstæðra ríkja með lausleg tengsl við samveldið eins og Gvæjana og Trínidad og Tóbagó.
Eyríkið Barbados varð lýðveldi á miðnætti að staðartíma þegar það sleit öllu ríkjasambandi við Bretland. Fyrrverandi landstjóri drottningar er orðin forseti hins nýja lýðveldis.